Document ID: 32014R0614

REGULAMENTUL DE PUNERE ÎN APLICARE (UE) NR. 614/2014 AL COMISIEI
din 6 iunie 2014
de modificare a Regulamentului (CE) nr. 555/2008 în ceea ce privește aplicarea anumitor măsuri de sprijin în sectorul vitivinicol
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 54 literele (a), (b), (c), (e) și (f),
întrucât:
(1)
Regulamentul (UE) nr. 1308/2013 a abrogat și a înlocuit Regulamentul (CE) nr. 1234/2007 al Consiliului (2) și conține, în partea II titlul I capitolul II secțiunea 4, norme aplicabile programelor naționale de sprijin în sectorul vitivinicol. Deși majoritatea normelor din secțiunea respectivă asigură aplicarea în continuare a normelor prevăzute pentru programele naționale de sprijin în sectorul vitivinicol în conformitate cu Regulamentul (CE) nr. 1234/2007, sunt incluse și anumite norme noi. Acestea introduc elemente noi, și anume o submăsură a măsurii de promovare, referitoare la promovarea vinului în statele membre, o măsură privind inovarea în sectorul vitivinicol, precum și o extindere a măsurii privind restructurarea și reconversia plantațiilor viticole, care se referă la replantarea plantațiilor viticole în urma defrișării obligatorii din motive sanitare sau fitosanitare. Ar trebui să se stabilească normele de punere în aplicare a acestor elemente.
(2)
Regulamentul (CE) nr. 555/2008 al Comisiei (3) stabilește norme referitoare la programele naționale de sprijin în sectorul vitivinicol, prevăzute în Regulamentul (CE) nr. 1234/2007. Pentru a pune în aplicare noile norme stabilite în Regulamentul (UE) nr. 1308/2013, ar trebui ca în Regulamentul (CE) nr. 555/2008 să fie introduse dispoziții corespunzătoare.
(3)
Articolul 3 alineatul (2) din Regulamentul (CE) nr. 555/2008 ar trebui să permită statelor membre să își modifice programele operaționale și să le alinieze cu noile elemente introduse de Regulamentul (UE) nr. 1308/2013. În acest scop, ar trebui să se permită statelor membre să își modifice programele operaționale încă o dată după data de 30 iunie 2014, ținând seama de datele adoptării Regulamentului delegat (UE) nr. 612/2014 al Comisiei (4) și a prezentului regulament.
(4)
Ar trebui să se stabilească norme referitoare la selectarea proiectelor de informare și la prioritatea care urmează să fie acordată la selectarea proiectelor de pe piața internă. Procedura de selectare pentru promovarea vinurilor în statele membre ar trebui să fie coerentă cu procedura de promovare a vinurilor pe piețele țărilor terțe, astfel cum se prevede la articolul 5 din Regulamentul (CE) nr. 555/2008, dar aceasta ar trebui, de asemenea, să țină cont de obiectivele specifice și de domeniul de aplicare geografic al acestei submăsuri.
(5)
Articolul 19 din Regulamentul (CE) nr. 555/2008 stabilește gestionarea financiară a măsurii pentru investiții. Aceste norme ar trebui să se aplice, de asemenea, măsurii privind inovarea în sectorul vitivinicol. În special, pentru a permite o mai bună utilizare a fondurilor, ar trebui să fie posibil să se plătească sprijinul după executarea doar a anumitor operațiuni prevăzute în cererea în cauză, asigurându-se, în același timp, că toate celelalte operațiuni vor fi finalizate. În plus, este necesar să se stabilească plafonul maxim pentru plățile în avans, similar cu cel stabilit pentru investiții.
(6)
Articolul 37b din Regulamentul (CE) nr. 555/2008 solicită beneficiarilor să furnizeze informații referitoare la avansurile acordate în conformitate cu anumite dispoziții ale regulamentului respectiv. Această obligație ar trebui să se aplice, de asemenea, în cazul măsurii privind inovarea, introdusă de Regulamentul (UE) nr. 1308/2013.
(7)
Anexele I-VIII, anexele VIIIa și VIIIc la Regulamentul (CE) nr. 555/2008 stabilesc formularele care trebuie completate de către statele membre în ceea ce privește programele naționale de sprijin, în special pentru depunerea programelor de sprijin, revizuirea acestora și planificarea financiară corespunzătoare, precum și pentru prezentarea rapoartelor și a evaluărilor. Aceste anexe ar trebui să fie modificate pentru a reflecta introducerea, în partea II titlul I capitolul II secțiunea 4 din Regulamentul (UE) nr. 1308/2013, a noilor dispoziții privind conținutul, evaluarea, costurile și controlul.
(8)
Prin urmare, Regulamentul (CE) nr. 555/2008 ar trebui modificat în consecință.
(9)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Modificarea Regulamentului (CE) nr. 555/2008
Regulamentul (CE) nr. 555/2008 se modifică după cum urmează:
1.
la articolul 3, alineatul (2) se înlocuiește cu următorul text:
„(2) Cu excepția cazurilor de măsuri de urgență adoptate în urma unor calamități naturale, modificările aduse programelor de sprijin se depun cel mult de două ori într-un exercițiu financiar, până la data de 1 martie și 30 iunie.
Programele modificate sunt prezentate Comisiei și sunt însoțite, după caz, de:
(a)
versiunile actualizate ale programului de sprijin, folosind formularul prevăzut în anexa I, și ale planificării financiare, folosind formularul prevăzut în anexa IV;
(b)
motivele modificărilor propuse.
Prin derogare de la primul paragraf, termenele stabilite la respectivul paragraf nu se aplică în anul 2014, în cazul în care modificările programului respectă noile norme introduse prin Regulamentul (UE) nr. 1308/2013 al Parlamentului European și al Consiliului (5).
(5) Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole (JO L 347, 20.12.2013, p. 671).”;" 						
2.
în titlul II capitolul II secțiunea 1 subsecțiunea 2 se introduce următorul articol:
„Articolul 5fa
Procedura de selectare
(1) Statele membre stabilesc procedura de prezentare a cererilor, care prevede în special norme privind:
(a)
verificarea respectării cerințelor și a criteriilor stabilite la articolele 5b și 5c;
(b)
termenele pentru prezentarea cererilor și pentru examinarea relevanței fiecărei acțiuni propuse;
(c)
normele care reglementează încheierea contractelor, inclusiv eventualele formulare standardizate, constituirea de garanții și dispozițiile privind plățile în avans;
(d)
evaluarea oricărei acțiuni care beneficiază de sprijin, inclusiv indicatorii adecvați.
(2) Statele membre selectează cererile, în special, pe baza următoarelor criterii:
(a)
coerența strategiilor propuse cu obiectivele fixate;
(b)
calitatea acțiunilor propuse;
(c)
impactul estimat și succesul în ceea ce privește creșterea gradului de sensibilizare a consumatorilor cu privire la sistemul UE de denumiri de origine protejate și indicații geografice protejate sau în ceea ce privește consumul responsabil de vin și riscurile legate de consumul de alcool;
(d)
asigurările conform cărora operatorii implicați sunt eficienți și au acces la capacitatea tehnică necesară, iar costul măsurii pe care aceștia preconizează să o pună în aplicare ei înșiși nu depășește prețurile normale de pe piață.
(3) După examinarea cererilor, statele membre le selectează pe cele care oferă cel mai bun raport calitate-preț.
Se acordă prioritate operațiunilor:
(a)
care vizează mai multe state membre;
(b)
care vizează mai multe regiuni administrative sau vitivinicole;
(c)
care vizează mai multe denumiri de origine protejate și indicații geografice protejate.
(4) Două sau mai multe state membre pot decide să se asocieze într-o operațiune de promovare comună. Acestea se angajează să contribuie la finanțare și convin asupra procedurilor de colaborare administrative destinate să faciliteze monitorizarea, punerea în aplicare și controlul operațiunii comune de promovare.
(5) În cazul în care statele membre acordă ajutoare naționale pentru promovare, acestea le indică în părțile relevante ale anexelor I, V, VII, VIII și VIIIc la prezentul regulament.”;
3.
în secțiunea 6a, se adaugă următorul articol:
„Articolul 20c
Gestiunea financiară
(1) Sprijinul se acordă de îndată ce se constată că o operațiune sau toate operațiunile vizate de cererea de sprijin, în funcție de modul de gestionare a măsurii ales de statul membru respectiv, au fost executate și au făcut obiectul unui control la fața locului.
În cazul în care sprijinul se plătește în mod normal numai după realizarea tuturor operațiunilor, prin derogare de la primul paragraf, sprijinul se plătește pentru operațiuni individuale realizate, dacă operațiunile restante nu au putut fi duse la îndeplinire din motive de forță majoră sau ca urmare a unor circumstanțe excepționale, în sensul articolului 2 din Regulamentul (UE) nr. 1306/2013 al Parlamentului European și al Consiliului (6).
În cazul în care controalele demonstrează că o operațiune globală care face obiectul unei cereri de sprijin nu a fost realizată în totalitate din alte motive decât cele de forță majoră sau de circumstanțe excepționale în sensul articolului 2 din Regulamentul (UE) nr. 1306/2013 și atunci când a fost acordat un sprijin după realizarea unor operațiuni individuale care fac parte din operațiunea globală vizată de cererea de sprijin, statele membre decid să recupereze ajutorul acordat.
(2) Beneficiarii sprijinului pentru inovare pot solicita agențiilor de plăți competente plata unui avans, în cazul în care această opțiune este inclusă în programul național de sprijin.
Valoarea avansului nu depășește 20 % din ajutorul public pentru investiții în inovare, iar plata acestuia este condiționată de constituirea unei garanții bancare sau a unei garanții echivalente care să corespundă procentului de 110 % din valoarea avansului. Totuși, în cazul investițiilor în inovare pentru care decizia individuală de acordare a sprijinului este luată în anii financiari 2014 sau 2015, valoarea avansului poate fi majorată până la 50 % din ajutorul public pentru investiția respectivă. În sensul Regulamentului de punere în aplicare (UE) nr. 282/2012 al Comisiei (7), obligația este de a cheltui suma totală a avansului pentru realizarea operațiunii în cauză în termen de doi ani de la data plății.
Garanția este eliberată atunci când agenția de plăți competentă constată că suma cheltuielilor reale corespunzătoare ajutorului public pentru inovare depășește valoarea avansului.
(6) Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune (regulamentul orizontal) (JO L 347, 20.12.2013, p. 549)." 						
(7) Regulamentul de punere în aplicare (UE) nr. 282/2012 al Comisiei din 28 martie 2012 de stabilire a normelor comune de aplicare a regimului de garanții pentru produsele agricole (JO L 92, 30.3.2012, p. 4).”;" 						
4.
articolul 37b se modifică după cum urmează:
(a)
alineatul (1) se înlocuiește cu următorul text:
„(1) În cazul în care sunt acordate avansuri în conformitate cu articolul 5 alineatul (7), articolul 5e, articolul 9 alineatul (2), articolul 19 alineatul (2), articolul 20a alineatul (4) și articolul 24 alineatul (3), se solicită beneficiarilor să furnizeze anual agențiilor de plăți următoarele informații pentru fiecare proiect:
(a)
declarațiile de cheltuieli care justifică pentru fiecare măsură utilizarea avansurilor până la 15 octombrie; și
(b)
o confirmare, pentru fiecare măsură, a soldului corespunzător avansurilor rămase neutilizate la 15 octombrie.
Statele membre prevăd în legislația lor națională data transmiterii acestor informații pentru a putea fi incluse în conturile anuale curente ale agențiilor de plăți, menționate la articolul 6 din Regulamentul (CE) nr. 885/2006, în termenul prevăzut la articolul 7 alineatul (2) din regulamentul respectiv.”;
(b)
alineatul (3) se înlocuiește cu următorul text:
„(3) În sensul articolului 18 alineatul (2) din Regulamentul de punere în aplicare (UE) nr. 282/2012, elementele de probă care trebuie furnizate cu privire la dreptul la acordarea definitivă reprezintă ultima declarație de cheltuieli și o confirmare a soldului, menționate la alineatul (1).
În ceea ce privește avansurile în conformitate cu articolul 9 alineatul (2), articolul 19 alineatul (2) și articolul 20a alineatul (4) din prezentul regulament, ultima declarație de cheltuieli și confirmarea soldului menționate la alineatele (1) și (2) sunt furnizate până la încheierea celui de al doilea exercițiu financiar de la plata acestora.”;
5.
la articolul 77, alineatul (5) se înlocuiește cu următorul text:
„(5) Articolul 24 alineatele (1), (2), (3) și (6) și articolul 26 alineatele (1) și (2) din Regulamentul (CE) nr. 65/2011 al Comisiei (8) se aplică mutatis mutandis măsurilor prevăzute la articolele 50 și 51 din Regulamentul (UE) nr. 1308/2013.
(8) Regulamentul (UE) nr. 65/2011 al Comisiei din 27 ianuarie 2011 de stabilire a normelor de punere în aplicare a Regulamentului (CE) nr. 1698/2005 al Consiliului în ceea ce privește punerea în aplicare a procedurilor de control și a ecocondiționalității în cazul măsurilor de sprijin pentru dezvoltare rurală (JO L 25, 28.1.2011, p. 8).”;" 						
6.
anexele I-VIIIa și anexa VIIIc se modifică în conformitate cu anexa la prezentul regulament.
Articolul 2
Intrarea în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iunie 2014.

Labels: 17
19
5
6
18